ইডেন গার্ডেন্সে আগামী ৩ এপ্রিল টি-টোয়েন্টি বিশ্বকাপ ক্রিকেটের ফাইনাল। সবকিছু ঠিকঠাক চললে কলকাতার ক্রীড়াপ্রেমীরা আরও একটি ফাইনালের সাক্ষী হতে পারেন। আগামী বছরে যুবভারতীতেই হতে পারে অনূর্ধ্ব-১৭ বিশ্বকাপ ফুটবলের ফাইনাল!
বৃহস্পতিবার সকালে অনূর্ধ্ব-১৭ বিশ্বকাপ কমিটির প্রধান হেইমি আরজা বললেন, ‘‘যুবভারতীতে সংস্কারের কাজ যেভাবে এগোচ্ছে, তাতে আমরা খুশি। তাই অনূর্ধ্ব বিশ্বকাপ ফাইনালের কেন্দ্র হিসেবে এই ঐতিহাসিক স্টেডিয়াম আমাদের ভাবনায় প্রবলভাবেই থাকছে।’’ হাইমে-র নেতৃত্বেই নয় সদস্যের প্রতিনিধি দলের সদস্যরা বৃহস্পতিবার সকাল পৌনে ন’টা নাগাদ যুবভারতী পরিদর্শনে আসেন। সঙ্গে ছিলেন সর্বভারতীয় ফুটবল ফেডারেশনের সিনিয়র ভাইস প্রেসিডেন্ট সুব্রত দত্ত-সহ অন্যান্য কর্তারাও।
অনূর্ধ্ব-১৭ বিশ্বকাপের জন্য ২৩ জানুয়ারির পর থেকেই ফুটবল বন্ধ হয়ে গিয়েছে যুবভারতীতে। এই মুহূর্তে যুদ্ধকালীন তৎপরতায় সংস্কার চলছে স্টেডিয়ামের। বুধবার সকালে যখন মাঠ পরিদর্শনে যান ফিফার প্রতিনিধি দলের সদস্যরা, তখন নতুন কেনা গ্রাস কাটার দিয়ে ঘাস ছাঁটা হচ্ছে। মাঠ দেখে সন্তুষ্ট হলেও হেইমি চিন্তিত গ্যালারির লোয়ার টিয়ার নিয়ে। বলছিলেন, ‘‘লোয়ার টিয়ারে বসে যাতে দর্শকরা ভালভাবে খেলা দেখতে পারেন, তার জন্য মাঠের যা উচ্চতা থাকার কথা সেটা যুবভারতীতে নেই।’’ মাঠ পরিদর্শন শেষ করেই গ্যালারিতে দেখতে চলে যান তাঁরা। ফিফার প্রতিনিধিদের পরামর্শ অনুযায়ী গ্যালারির মিডল টিয়ারে মোট তিনটি ভিভিআইপি বক্স তৈরি করা হচ্ছে। এছাড়া একাধিক হসপিটালিটি বক্স-ও বানানো হবে। আর দর্শক স্বাচ্ছন্দের কথা ভেবে পুরো স্টেডিয়ামেই বসানো হচ্ছে বাকেট চেয়ার। যদিও তাতে যুবভারতীর দর্শকসংখ্যা কমে ৮৫ হাজার হতে চলেছে।
কী কী বিষয়ের ওপর নির্ভর করছে অনূর্ধ্ব-১৭ বিশ্বকাপ ফাইনালের কেন্দ্র নির্বাচন?
বৃহস্পতিবার যুবভারতীতে সাংবাদিক বৈঠকে ক্রীড়ামন্ত্রী অরূপ বিশ্বাসের পাশে বসেই হেইমির ব্যাখ্যা, ‘‘আমাদের কাছে গুরুত্বপূর্ণ হচ্ছে, ফাইনাল যে শহরে হবে, সেখানে ফুটবল নিয়ে উন্মাদনা। স্টেডিয়ামের দর্শকসংখ্যা। এবং পরিবার নিয়ে কতজন নিয়মিত স্টেডিয়ামে খেলা দেখতে আসেন, সেটা।’’ অনূর্ধ্ব-১৭ বিশ্বকাপের ডিরেক্টর হাভিয়ার সেপ্পি অবশ্য আক্ষেপের সঙ্গেই বললেন, ‘‘যুবভারতীতে ইস্টবেঙ্গল-মোহনবাগান ম্যাচকে কেন্দ্র করে প্রবল উন্মাদনা থাকে। কিন্তু অন্য কোনও ম্যাচে গ্যালারি ফাঁকাই থাকে। অথচ ফিফা চায় বেশি সংখ্যায় মহিলাদের স্টেডিয়ামে আনতে। কিন্তু যুবভারতীর গ্যালারিতে মহিলা দর্শকের সংখ্যা খুব কম থাকে।’’ দুপুরে মুখ্যমন্ত্রী মমতা বন্দ্যোপাধ্যায়ের সঙ্গে দেখা করতে নবান্নে গিয়েছিলেন হেইমি ও সেপ্পি। মুখ্যমন্ত্রী তাঁদের পূর্ণসহযোগিতার আশ্বাস দিয়েছেন।
অনূর্ধ্ব-১৭ বিশ্বকাপের ফাইনালের কেন্দ্র হিসেবে যুবভারতীর প্রধান প্রতিদ্বন্দ্বী এই মুহূর্তে মুম্বইয়ের ডি ওয়াই পাটিল স্টেডিয়াম। চব্বিশ ঘণ্টা আগেই মুম্বইয়ের স্টেডিয়ামের উচ্ছ্বসিত প্রশংসা করেছিলেন ফিফার কর্তারা। তাই প্রশ্ন উঠছে, অনূর্ধ্ব-১৭ বিশ্বকাপ ফুটবলের ফাইনাল আয়োজনের সুযোগ কি পাবে যুবভারতী
হেইমি বললেন, ‘‘যুবভারতী ভারতের অন্যতম সেরা ফুটবল স্টেডিয়াম। তাছাড়া ফুটবল নিয়ে কলকাতার উন্মাদনার কথাও আমরা জানি। এবং এই স্টেডিয়ামের পরিকল্পনাও দুর্দান্ত। অক্টোবর মাসে আবার আমরা পরিদর্শন করব। যদি সময়ের মধ্যে সংস্কারের কাজ শেষ হয়ে যায়, সেক্ষেত্রে ঐতিহাসিক যুবভারতীতে ফাইনাল হওয়ার সম্ভবনা যথেষ্ট উজ্জ্বল।’’